text: McDonald"s продава част от ресторантите си
  McDonald"s, най-голямата световна верига от ресторанти за бързо хранене, ще препродаде веригата си пицарии Donatos на основателя им Джим Гроут, съобщиха от компанията. Освен това американският гигант ще прекрати участието си в италианските ресторанти Fazoli"s и ще ограничи разширяването на останалите си второстепенни марки извън САЩ, за да съсредоточи вниманието си върху марката McDonald"s. От компанията не уточняват стойността на сделката за препродажбата на Donatos на първоначалния й собственик, като добавят, че са сключили временно споразумение с Fazoli"s Restaurants за продажба на дела във веригата.
  Развитието на "партньорските марки" извън САЩ ще се ограничи, заявява говорител на McDonald"s. Единствените вериги, които ще продължат да бъдат развивани, са мексиканската Chipotle и канадската верига Boston Market (чийто основен продукт е печеното пиле).
  Компанията ще спре разширяването на Boston Market в Канада и Австралия, а Donatos – в Германия. McDonald"s ще запази миноритарното си участие във веригата за сандвичи Pret a Manger, но ще затвори тези заведения в Япония, уточнява говорителят.
  В края на 2002 г. McDonald"s разполагаше с около 180 ресторанта Donatos, 230 Chipotle и 660 Boston Market.